b'\n_START_ARTICLE_\nSlovenska vojna partizanska bolnica Pavla\n_START_SECTION_\nZgodovina\n_START_PARAGRAPH_\nBolni\xc5\xa1nica je nastala jeseni leta 1943 v Trnovskem gozdu, ki je po kapitulaciji fa\xc5\xa1isti\xc4\x8dne Italije postalo osvobojeno slovensko ozemlje. Grajena je bila na razli\xc4\x8dnih te\xc5\xbeko dostopnih lokacijah. Ime je dobila po dr. Pavli Jerini-Lah, ki je bila njena upraviteljica od januarja leta 1944 pa do konca vojne. Nobena bolni\xc5\xa1ni\xc4\x8dna baraka danes ni ve\xc4\x8d ohranjena, spominski obele\xc5\xbeji pa sta pri zaselkih Krekov\xc5\xa1e (Trnovski gozd) in Mrzla Rupa (Vojsko)._NEWLINE_Obse\xc5\xbeni Trnovski gozdovi so \xc5\xbee 1943, ko so obile \xc5\xa1e v vseh vaseh okupatorjeve postojanke, v strmih grapah dajali zavetje ranjenim partizanom Vojkove \xc4\x8dete bataljona Simona Gregor\xc4\x8di\xc4\x8da in Ju\xc5\xbenoprimorskega odreda. Ko je po kapitulaciji Italije vzplamtela\xc2\xa0\xc2\xbbGori\xc5\xa1ka fronta\xc2\xab\xc2\xa0in se za\xc4\x8dela nem\xc5\xa1ka ofenziva na svobodno ozemlje ter so se morali partizani pred premo\xc4\x8djo umakniti, so se tudi tukaj na \xc5\xa1ir\xc5\xa1em obmo\xc4\x8dju ustanovljene voja\xc5\xa1ke partizanske bolnice umaknile v zavetje Trnovskega gozda._NEWLINE_Po formiranju 9. korpusa decembra 1943 in \xc5\xa1tevilnih slovenskih partizanskih brigad je bilo ob vse mo\xc4\x8dnej\xc5\xa1ih spopadih s sovra\xc5\xbenikom nujno ustanoviti ve\xc4\x8dje partizanske bolnice. Tako je nastala Slovenska voja\xc5\xa1ka partizanska bolnica\xc2\xa0\xc2\xbbPavla.\xc2\xab\xc2\xa0Vsega skupaj je tu delovalo ve\xc4\x8d bolni\xc5\xa1nic.\xc2\xa0\xc2\xbbPrva centralna\xc2\xab\xc2\xa0ob zgornjrm toku Idrijce nad Idrijskimi klav\xc5\xbeami, ki jo je vodil dr. Aleksander Gala, je bila ustanovljena novembra 1943, od januarja 1944 pa jo je vodila dr. Pavla Jerina Lah. Zgradili pa so \xc5\xa1e ve\xc4\x8d manj\xc5\xa1ih postojank-bolni\xc5\xa1nic:\xc2\xa0\xc2\xbbO\xc4\x8dkovo\xc2\xab\xc2\xa0v Bedrovi grapi,\xc2\xa0\xc2\xbbB\xc2\xab\xc2\xa0pod Hudim poljem,\xc2\xa0\xc2\xbbTinetovo\xc2\xab\xc2\xa0Pri Vrtu,\xc2\xa0\xc2\xbbZadnjo centralno\xc2\xab\xc2\xa0nad Putrihovimi klav\xc5\xbeami blizu Krekov\xc5\xa1 in\xc2\xa0\xc2\xbbDelta\xc2\xab\xc2\xa0v Tisovcu. \xc5\xa0e prej pa so postavili 2 okrevali\xc5\xa1\xc4\x8di. Od julija 1944 je delovala nova bolni\xc5\xa1nica pod Hudim poljem (1044 mnm), nad Krekov\xc5\xa1ami (673 mnm) kjer so postavili novo osrednjo postojanko z 9 barakami in vso potrebno opremo, celo z malo preto\xc4\x8dno elektrarno. Do pomladi 1945 so v \xc4\x8cekovniku postavili \xc5\xa1e oddelek za invalide. Bolni\xc5\xa1nica se je morala ve\xc4\x8dkat umakniti, zlasti med sovra\xc5\xbenikovo ofenzivo marca 1945. Takrat so okupatorjeve \xc4\x8dete odkrile okrevali\xc5\xa1\xc4\x8de v Jagr\xc5\xa1\xc4\x8dah ter pobili bolni\xc4\x8darja in 11 ranjencev._NEWLINE_Do osvoboditve se je SVPB Pavla zdravilo 931 ranjenih in obolelih borcev. Dvoje bolni\xc5\xa1ni\xc4\x8dnih okrevali\xc5\xa1\xc4\x8d je v tem \xc4\x8dasu oskrbovalo 758 partizanov. V \xc4\x8dasu delovanja bolnice je umrlo 51 borcev.'